OpenLLM-France/wikimedia huggingface dataset:
# En hé sàu er vam a hlahar

| ◄ Hum daulamb ol | En hé sàu er vam a hlahar | Er Vam santel é glahar ► |
* En hé sàu er vam a hlahar
* É hars er groéz e scùillé dar :
* Tré ma oé hé Mab spignet,
* Hé halon hum zeuhantéré
* Dré en anquin hag en dristé,
* Guet ul lanç é oé trézet.
* O na tristet ha glaharet
* E oé er Vam-cé beniguet !
* N’hi doé meit ur Mab hemb quin ;
* Hi e ouilé, e hirvoudé,
* Mam tinér, étré ma huélé
* Poénieu hé Mab divin.
* Pihue-é en dén ne ouilehé
* Ar Vam Jesus p’hi gùélehé
* Én ur gloès quen anquinus ?
* Pihue e fehé refus canveu,
* Ha péh lagad refus dareu,
* D’é Vam e ouil de Jesus ?
* Hi e huél, eid hur péhedeu,
* Jesus é creis en tourmanteu,
* Ha guet en touleu mâlet.
* Hé Mab douç, ol joé hé halon,
* Hi er gùél hemb consolation
* É andur ur marw câlet.
* Mam, gùir Vam er garanté,
* Groeit ma vein èl oh én dristé,
* Ha groeit ma ouilein guet-n-oh ;
* Groeit ma santein un tan poéhus
* Dré me haranté doh Jesus,
* Eit pligein dehou muyoh.
* M’hou pèd, Mam santel, plantet dôn
* Én diabarh a me halon
* Goulieu hou Mab câret ;
* Groeit ma vein lodêc ér poénieu
* En dès souffret eit me fauteu,
* Eit ma vein un dé salvet.
* Groeit ma ouilein a huir galon
* Ar varw Jesus hag é bassion,
* Bet er fin a mem buhé.
* Chomet guet-n-oh é hars er groéz,
* Ha partagein azé hou cloès,
* E zou desir me iné.
* Reit-t’ein er hræç de zoug me hroéz,
* De vout guet hou Mab én é hloès,
* D’hum guhein én é gosté ;
* Groeit ma cârein é houlieu,
* Ma cavein me joé ér hroézieu,
* Hag é goaid hou Mab bamdé.
* Guet eun ne losquehen én tan,
* Pe jugeou hou Mab peb-unan,
* O me Mam, dihuennet-mé.
* Én ær a me marhue, ô Jesus,
* Laret d’hou Mam carantéus
* Me zennein guet hi d’en né.
* J. G.
# En ineaneu e vihue

| ◄ Tud devot ha santel | En ineaneu e vihue | Pegours é vou délivret ► |
* En ineaneu e vihue ér stad caër a burtèd
* E zou memb ér bed-men hanval doh en æléd ;
* Jesus en dès doh-t-hai er garanté vrassan,
* Arlerh ou marhue é veint ér rang inouraplan.
* Jesus-Chrouist, hur Salvér, e gâré hemb arvar
* Ol é Apostoléd, a pe oé ar en doar ;
* Ha neoah sant Yehan e oé er hârettan,
* Rac sant Yehan e oé avel d’hou guerh ha glan.
* Guet boquetteu e splann èl en hiaul er spissan,
* Guet habiteu quer gùen èl en éerh er purran,
* Er ré en dès goarnet er vertu a burtèd,
* É peb léh e héli Jesus-Chrouist ou frièd.
* Damb ehué ol guet grèd ha ridamb a vanden
* Tro-ha-tro d’en ansaign ha ligùernus ha gùen,
* E sàuas er guetan Mari, mam de Jesus ;
* Quêrhamb ar hé faseu guet ur galon gredus.
* Ni hur bou hemb arvar anemisèd nerhus,
* Er bed, er hicg, Satan hag é ardeu trompus ;
* Mæs, crihueit dré er fé ha dré hræç hur Salvér,
* Ni e zouguou neoah ar nehai er victoër.
* Ha ma n’en d’omb quet ol choéget eid er huerhtèd,
* Ahoel ni e zeli bihuein ol ér burtèd :
* Er burtèd zou requis eit salvein en inean,
* Rac nitra couciet ne hel monnèt d’en nean.
* Hui enta, tud youancq, groeit stad ag er huerhtèd ;
* Câret ne vern pihue-oh ha goarnet er burtèd,
* Ha hui e vou câret ar en doar guet Jesus,
* Hag én nean hui e vou un dé guet-hou eurus.
* J. G.
# Seizvet-varnuguent Cantic. Peden d’ar Verc’hes evit ar Bec’heurien

Oberennoù damheñvel pe handelvoù all zo ivez, gwelout Mari, c’hui zo d’an oll bec’heurien.
| ◄ C’huec’hvet-varnuguent Cantic. An devocion d’ar Verc’hes Vari, mam da Zoue | Seizvet-varnuguent Cantic. Peden d’ar Verc’hes evit ar Bec’heurien | Eizvet-varnuguent Cantic. Var an actou abars ar Gommunion ► |
* Mari, c’hui so d'an oll bec’heurien
* Un Alvocades douç ha mad ;
* Grit ma vezint ho servichèrien,
* O renonç à gren d’o goal stad.
* Chui oc’h eus guelet ho map Jesus
* Oc’h ho c’hlasq epad meur à vloas ;
* Bezit ive outo truezus,
* Ec’his ma zeo bet à viscoas.
* A bep tu ho guelan attaquet
* Gant adversourien ho ene ;
* Nemet gueneoc’h e vent sicouret,
* Allas ! biquen ne daïnt d’an Eê.
* Evito-ta mam à drugares,
* Livirit ur goms d’ho Map quer
* Avoualc’h vezo, m’en anaves,
* Evit touich e galon tener.
* E vugale int, c’hui er goar ;
* Cousted int dezan e oll c’hoad ;
* Ha dre-se e fell oud e c’hloar,
* Ma tistroent ountâ evit mad.
* Oc’h-unan è zouc’h interesset
* Da bidi gant près evito,
* Rac oc’h enor a vezo cresquet
* Oc’h obten ar pardon dezo.
* Grit eta m’o guelimp o veva Eus
* ar vues spirituel
* O deveus, siouas ! bete vremâ,
* Collet dre ar pec’het marvel.
# Selaou ma breur ker

Oberennoù damheñvel pe handelvoù all zo ivez, gwelout Selaou, ma breur ker, Tec’hel ra.
| ◄ Poent bras eo d’eoc’h pec’her | Selaou ma breur ker | Evit beva gant levenez ► |
Selaou ma breur ker Tec’hout ra an amzer  Tremen ’ra pep tra Nerz madou yec’hed Yaouankiz ha kened  Tremen ’ra pep tra. (2 w).
Skeudenn ar vuhez Eo al lestr a welez.  Tremen ’ra pep tra. E roudou er mor ’N em gloz a-vec’h digor.  Tremen ’ra pep tra. (2 w).
Deiziou prizius Grasou gwella Jezuz,  Tremen ’ra pep tra. Eur wech tremenet En-dro ne zeuont ket.  Tremen ’ra pep tra. (2 w).
Tud skanv hag hep stur A glask ar blijadur,  Tremen ’ra pep tra. Fenoz o tansal, Arc’hoaz er bez tenval.  Tremen ’ra pep tra. (2 w).
Tud a zo temptet, Stourmit, stourmit bepred.  Tremen ’ra pep tra. Echu d’ar brezel, Ho po ar peuc’h nenvel.  Tremen ’ra pep tra. (2 w).
Berr eo pep devez ; N’eo ket hir ar vuhez.  Tremen ’ra pep tra. Klaskomp hepdale Savetei hon ene.  Tremen ’ra pep tra. (2 w).
* Kant mil bloaz amzer
* A zo c’hoaz gwall zister :
* Tremen ’ra pep tra.
* Nemet c’houi Doue,
* Hon Mestr hag hon Roue,
* Tremen ’ra pep tra. (2 w).
# Selaouit, ma Jezuz (Ar Maro)

Oberennoù damheñvel pe handelvoù all zo ivez, gwelout Chilaouet ma, Jezus (Ar maro).
| ◄ Selaouit gant spont hag eston | Selaouit, ma Jezuz (Ar Maro) | Sonjomp, O kristenien (Ar varn Genta) ► |
* Selaouit, ma Jezuz, selaouet ouz ma fedenn,
* Mervel a zo spontus, em maro deut d’am difenn.
* Diskan.
* Gwerc’hez Vari, ma mamm leun a druez
* Sikourit ma ene, pa vo echu ma buhez.
* Pa zeuy spes ar maro da sponta ma daoulagad,
* Ho karantez, Jezuz, en c’haIon deut da lakaat.
* Eun euz ’vit ma nesa, liou ar maro em c’herc’hen,
* Deut neuze, ma Jezuz, d’am frealzi, em c’hichen.
* Pa n’hallin ken klevout komzou an dud, ma Salver,
* Komzit ouz ma c’halon, gant ho mouez dous ta tener.
* ’vit ar wech diweza, pa lavarin : « Ma Jezuz ! »
* Selaouit, m’hoc’h asped, mouez ho pugel truezüs.
* Pa gouezo an daerou eus ma lagad o vervel,
* O binnigit, Jezuz, ’vit ma vint daerou santel.
* Pa welot ma c’halon hantervouget, o ranna,
* A garantez ’n ho kenver, deut, Jezuz, d’he zomma.
* Pa vo ret d’in kuitaat ma zraou ha ma ziegez,
* Bezit c’houi, ma Jezuz, ma mad, ma finvidigez.
* Ha pa zispartio ma c’horf paour diouz ma ene,
* Ma hirvoud diweza ’ginnigan d’eoc’h, ma Doue.
* Ha dirak ho lez-varn p’en em gavin, ma Jezuz,
* Teurvezit em c’henver beza holldrugarezus.
* Lakaat ran ma maro kenkouls hag ma holl vuhez,
* Etre daouarn Jezuz hag e Vamm leun a druez.
# Selaou, ma breur ker, Tec’hel ra

Oberennoù damheñvel pe handelvoù all zo ivez, gwelout Selaou ma breur ker.
| ◄ Poent braz eo d’ac’h, pec’her | Selaou, ma breur ker, Tec’hel ra | Jezus hon Zalver, bet true ► |
1. Selaou, ma breur ker, Tec’hel ra an amzer. Tremen ra peb tra ; Ners, madou, iec’het, iaouankis ha genet, Tremen ra peb tra, Tremen ra peb tra !
2. Skeuden da vue Eo al lestr o vale ; Tremen ra peb tra ; E roudou er mor A gloz kentis digor ; Tremen ra peb tra. (bis).
3.Deiou presius, Grasou gwelan Jezus, Tremen ra peb tra ; Eur wej tremenet Endro na zeuont ket, Tremen ra peb tra. (bis).
4. Tud skanv ha distur A glask ar blijadur : Tremen ra peb tra ; Fenoz o tansal, Warc’hoaz er be tenval, Tremen ra peb tra. (bis).
5. Tud a zo tentet, Da stourm na baouzet ket : Tremen ra peb tra ; Fin vo d’ar brezel ; Chomet eta fidel, Tremen ra peb tra. (bis).
6. Ber eo peb devez, N’eo ket hir ar vuez, Tremen ra peb tra. Klaskomp hep dale Zovetat hon ine, Tremen ra peb tra. (bis).
7. Kant mil vla amzer A zo c’hoaz goal dister : Tremen ra peb tra; Nemet c’houi Doue, Hag an eternite, An eternite ! (bis).
(Tennet eur Kantikou Kemper ha Leon).
# Sekrejou ar c’hloarek

Oberennoù damheñvel pe handelvoù all zo ivez, gwelout Secrejou ar c’hloarec.
| ◄ Enezen Sant-Malo | Sekrejou ar c’hloarek | Kloarek Montroulez ► |
* Bemnoz, bemnoz, ’barz ma gwele pa ’c’han,
* Elec’h kousket, nemet gouela na ran,
* Elec’h kousket, nemet gouela na ran.
TRADUCTION. — Chaque nuit, Chaque nuit, dans mon lit quand je vais. — Au lieu de dormir, ce n’est que pleurer que je fais (bis).
Eadem.
* Bemde, bemnoz ’barz em gwele ma unan,
* Elec’h kousket nemet gouela na ran.
TRADUCTION. — Chaque jour, chaque nuit, dans mon lit, seul, — Au lieu de dormir, ce n’est que pleurer que je fais.
Chanté Par Marie Cinthe Toulouzan, Port-Blanc.
Chanté par Maryvonne le Flem, Port-Blanc.
Chanté par Augustine Malo, Ploëzal. Phono F. Vallée.
# Buhez ar Sent/1837/Norbert

| ◄ Pamfiil | Norbert | Clauda  ► |
Norbert, mab da un Autrou bras eus an Allemaign, a dremenas darn eus e yaouanctis e Palæs ar Brincet, e pelec’h e heulias ar bed hac e bligeaduresou oc’h en em gaout bepred en oll divertissamanchou.
En amser ne songe c’hoas nemet er bed, en ur vont un devez e beaich, e savas en un taul un arneu bras ha luyat, hac e couezas ar gurun ehars treid e varc’h. Consideri a reas quemense evel un avertissamant eus an Eê, hac e quemeras var ar plaç ar resolution da zench buez. Mont a reas d’ar Retret ; ha, goude beza roet e oll vadou d’ar beaurien, en em rentas Bælec. Quemeret a eureu ur Soutanen gros a dister, hac en ur gundui ur vuez penitant ha morfifiet meurbet, ez eas da brezeg ar Binigen e Languedoc, e Guyeen, en Orleane, e Liege, hac e Brabant, en ur ober e pep-lec’h Conversionou bras ha burzuduz.
Doue, pehini en devoa-èn destinet evit beza ar Fondator eus un Institut nevez, er c’honduas da un Deserz hanvet Premontre eus a Escopti Laon. Eno e instituas un Urz nevez a Chaloniet, hac en devoe ar gonsolation da velet o crisqui bemdez an nombr hac ar fervor eus e Religiuset.
O veza bet laqueet da Escop e Magdebourg, ne zenchas netra en e fæçoun da veva ; chom a reas quen humbl, quer paour ha quer mortifiet evel ma edo diaguent : discleria a eureu ur bresel continuel d’ar viçou, hac a inspiras un devotion vras d’e bobl. Goude beza rentet a hent-all servichou important d’an Ilis e varvas evel ma varv ar re Just, er bloaz 1134 d’an oad a dri bloaz hac hanter-cant.
Represanti a rer bepret ar Sant-mâ gant ar Ciboar sacr en e zorn, evit disquez an devotion bac ar garantez vras en devoa evit Jesus-Christ er Sacramant adorabl eus an Auter.
1. E Palæs ar Prinç ne doùn biscoas countant, hac er Gouent n’am eus cavet biscoas displigeadur.
2. Beza ez-oùn bet e palæs ar brincet, bet oùn er solitud hac er gouent, oet oùn er c’hargou hac en diniteou eus an Ilis, ha desquet am eus e peb lec’h penaus ne deus netra guelloc’h netra douçoc’h eguet beza oll da Zoue hac e servicha ervad.
3. E creiz a mortificationou ez euz ur sourcen, un torrant a bligeadurezou hac a zeliçou evit ar re a oar o zànva.
4. An oll madou eus ar bed ne tallont quet ar peoc’h hac ar repos eus a ur goustianç vad.
Doue en em servichas eus un dra estlams, eus un taul gurun, evit ober da Norbert antren ennâ-e-unan, hac en em gonvertissas ; ha Norbert ha brofitas eus an avertissamant a roe Doue dezàn.
Peguement eus ar re memes pere a gundu, ur vuez mechant ha libertin a ve Sænt bras, ma carfent profita eus a gant accidant pere a c’hoarvez er bed, ha pere a so quer capabl d’o distaga dious ar bed, ha da ober dezo labourat evit o silvidiguez. Un accidant trist pehini a c’hoarve gueneomp pe a velomp oc’h arruout gant ar re-all, ur maro subit, ur ranversamant a fortun, ur c’hlènvet, un disgraç, un displigeadur a so ordinal, en dessin eus ar brovidanç divin, moyenou a gonversion evidomp. Eürus an nep a brofit eus an avertissamant a receo eus an Eê !
# Buhez ar Sent/1837/Opportuna

| ◄ Beuva | Opportuna | Aignes, eus a urz S. Dominiq  ► |
Opportuna, guinidic eus a Normandi, en devoa en he yaouanctis ur respet hac un devotion vras evit he Æl mad, pehini a apparisse dezi alies. Ar Verc’h santel-mâ o c’houzout e falle d’he c’herent e dimizi, en em strincas d’o zreit, hac o fedas da gounsanti ma en em rent-se Leanes. Goude beza obtenet o c’honge, en em retiras en ur Gouent, hac e voe recevet gant he breur Sant Godgran Escop eus a Seës.
O veza Leanes e voa quen devot, quer fervant ha quen exemplus ma teuas al Leaneset, goude maro an Abades, d’e c’hontraign casi, en despet dezi, da guemeret ar Garg a Superiores. Neuse e crescas he mortificationou, yun a ree bemdez, ha ne devoa quen guele nemet an douar pe ar plench.
Petra bennâc ma voa quer rust en he andret e-unan e voa bepret leun a zouçder hac a vadelez e quenver he C’hoareset. Mar manque unan bennâc eus al Leaneset en he dever, an Abades santel a bede Doue evit-y, evit ma plicheze gantàn rei dezi ar c’hraç da aznaout, he faut ha d’en em amandi : hac he feden e devoa peurvuya e effet. Mar en em gave obliget da avertissa pe da repren unan bennâc, er gree gant ur garantez ous pehini ne alle netra resista.
Ar brassa pligeadur e devoa er bed, oa d’en em arreti da sellet ous an Eê. Ar gloar hac an eürusdet a behini e jouis ar Sænt er Barados a oa ar sujet ordinal eus he meditationou ; ha meur a veich en deiz e lavare ar c’homzou-mâ a Sant Augustin : Jerusalem celestiel, Pales santel a Zoue, peguement ho car-hu va c’halon ! Peguement eo ravisset va speret en ur gontempli ho quenet !
Erfin, goude beza exhortet en he c’hlènvet diveza he Leaneset da veva en ur garantez vras an eil evit hé-bên, ha da labourad gant fervor da acquisita ar berfection eus o stad, ez eas da receo en Eê ar Gurunen e devoa militet dre he vertuziou bras.
Ar Superiores santel-mâ, prudant ha carantezus, pa vele ur re bennâc eus ar re a oa dindan he c’harg o vancout en o dever, en em lequee da bidi Doue evit-o ; ha dre he fedennou e corrige muy anezo eguet ne devize græt dre gomsou pe dre gourdrouzou. O caëra fæçoun da gorrigea ar re-all ! Pidi Doue da guenta evit-o, ha goudeze o avertissa gant douçder ha gant carantez : dre ar voyen-ze e c’houneer o c’halonou, hac o lequeer da rantren en o dever. Er c’hontrol ur gorrection rust, ispicial mar be græt dre goler, a zeu alies da irrita ar sperejou ha da voassaat an drouc.
Eil Reflexion. Ar Santes-mâ a selle alies ous an Eê, ha ravisset e vige he speret, pa gontemple ar gloar hac an eürusdet en deus prometet Doue d’ar re e c’har hac e servich. Peguen dister ha peguen disprisabl e caver ar madou ha pligeadurezou an douar, pa gontempler pligeadurezou pur ha madou eternel an Eê !
Savomp alies hor sell varzu an Eê, songeomp alies er Barados. Mar hoc’h eus poan o pratica ar vertuz, considerit ar recompans caër a so preparet evidoc’h ebars an Eê. En ho poaniou, en hoc’h afflictionou, songit er Barados, hac e santot ur gouraich nevez ha cals a gonsolation. Ar recompans a esperot, a raï ne santot casi quet ho poan, hac ober a raï deoc’h memes e c’haout douç hac agreabl.
# An Azen, ar C’hog hac al Leön.

| ◄ Ar Marc’h hac ar C’haro. | An Azen, ar C’hog hac al Leön. | Ar Bultur.  ► |
FABL 54.
An Azen, ar C’hog hac al Leön.
Ar c’hog ha neuse an azen
A beure ho daou er blassen.
Aruout a ra eul leön
Hac a gomprene er fesson
Penaus e c’halje dont aben
Evit saillat gant an azen.
Ar c’hog a gommanç da gana
Hac èn ractal o partia,
Erve lerer spourouni ra
Pa gleo ar c’hegi o cana.
An azen en deveus credet,
Pa voelas al leön o redec,
E voa racan e voa e spont,
Ma teu var e lerc’h divergont.
Pa voaint ed resonabl araug,
Ne glevet pelloc’h moez ar c’hog,
Al leön, o tistrey e benn :
O ! ma c’hamallat an azen,
Mèn a gred din out manet sot
Beza deut qeit-màn var araug.
Ractal varnezàn e lammas ;
Ne voe qet pell en devoras.
Pa voa o vervel an azen
E re e glemmo evellen :
O ! mèn so zot ha miserabl
Eus en em fourra en combat.
Deus ma c’herent n’en deus hini
A ve capapl da gombatti.
Sans moral.
Ar re ve ebars en coler
A lamm evit tenna affer,
Ma c’haru ive alies
E tenner an ourgouil emez,
Ha dont d’en em humilia
D’ar poent ne servich da netra. :
# An Azen hac ar Marc’h.

| ◄ Ar Bley hac al louarn. | An Azen hac ar Marc’h. | Ar C’haro.  ► |
FABL 40.
An Azen hac ar Marc’h
Eur marc’h pinvidic acoutret,
Varnezàn eun dibr alaouret,
Dre ar ruio e c’hourigne
Gant ar vigeur a gemere.
Var e ent en deus rancontret
Eun azen hac a voa sammet,
Hac a re deàn eun tam noaz,
Rac da redec en ampechas.
Neuse, o veza coleret,
E roign e vrid en deus laret :
Perac, didalve lourd avoalc’h,
E res ampechamant d’ar marc’h ?
Recul prest adren, e profit,
Pe mên a foulo gant ma zreid.
An otro’n azen ne grede
Lavaret gir eus egile,
A recule manific bras
Evit lezel gantàn ar plaç.
Or, ar marc’h a implijas tout
Evit redec e oll c’halloud.
Gant qement a ners e redas,
Dre fors qerzet en em c’hreuvas.
Inutil o veza bet êd
Ha da zougen, ha da gerzet,
E ornamant caër divoisqet,
D’eur chareter e voe goerzet.
Prest goude en guel an azen
Stag eus ar c’har gant eur gorden.
Aha ! compagnon, emezàn,
Pez acoutramant eo emàn ?
Pelec’h bremàn emedi ed
An dibr a poa-te alaouret ?
Pelec’h e man da voisqamant,
Ha da vrid caër bras lugernant ?
Deus ze, ma mignon, omp joaus,
Pa ve tapet an ourgouillus.
Sans moral.
Cals savet ebars er c’hargo,
Prosperite ha boneurio,
Gant an ourgouil a ve enne
Ne anveont den er c’hontre,
Ha memeus o deve cals poan
Eus en em anaout ho-unan.
Mæs d’ar re evrus e ve mad
Demeus ho chanch da evezât ;
Rac mar deu da zistrei en dro,
Qun en ho c’halon ho devo,
Pa voelfont pegen malevrus
E vo dê beza bed evrus ;
Beza mimprizet gant ar re
M’ho deus bet mimpris evite,
Ha goaped ive alies
Gant neb m’ho deus gred goaperes. :
# An Aviel

| ◄ Ar verjeri | An Aviel | Nedelek ► |
* 1. En Aviel em euz kavet
* Ar berlezen a glasken.
* N’he c’hichen holl vadou ar bed
* N’int netra nemert poultren.
* O perlezen brisius,
* Te a rent an den eurus.
* Meulomp Doue a greiz kalon
* ’Vit he gaera donezon.
* 2. Pa valeen eni dallente,
* Evel Sol war hent Damas,
* An Aviel, gant nerz Doue,
* D’am spered a lugernas.
* O perlezen, etc.
* 3. N’oun ken aboue ar memeus den
* Gant ar joa zo em ine
* Kavet em euz ar sklerijen
* Lec’h ar maro ar vue.
* O perlezen, etc.
* 4. An douar man a dremeno,
* Mes biken gir Mab Doue,
* Ha pa eo laret n’he gomzou,
* D’an env ganthan ez in me.
* O perlezen, etc.
# An Azen clàn.

| ◄ Al Leön hac al Louarn. | An Azen clàn. | Ar Bouc’h bian ac ar Bley.  ► |
FABL 57.
An Azen clàn.
An azen clàn var e voele,
E voa ar brud dre ar c’hontre
En em gave fall bras ha clàn,
E voa ar maro tost dezàn.
Neuse ar chas hac ar bleizy
A deu d’en bizita d’e dy,
Hac e c’houlennet deus ar mab
Penaus en en gave e dad.
An azen bian pa glevas
Ho c’histion, a zifinas,
Ma respont ane en tenor,
Ha deus ar faout a voa en or :
Guelloc’h e màn, certenamant,
Evit n’oc’h eus-u santimant.
Sans moral.
Meur a hini a seblantfe
Cavet cunz eus marv egile
Ha cousgoude e vent contant
E varfe prest incontinant.
# Sketla Segobrani vol2/Rann 12

| ◄ C’hoarezed-laez Vindosêtlos | Merdeadenn Vindosêtlos | Enezenn al Lenverezed ► |
Eur beurevez, war-dro kreiz an hanv, edo Vindosêtlos dirag an ti-kegin o tigroc’henni eur maout da bred e dad hag e vamm. Ha Vissurix dont war e dro ha lavarout :
« En ouf-mor eus an aod-kornog a reer anezan « Ec’hoazlec’h ar Reuniged » ez eus, war ar sec’h, eur vag diwern ha diouel, hag enni eur roenv hepken. Mont a ri ganti en dounvor oc’h ober hent ez-eeun razout war-du ar c’hornog, e roud an heol, ken na zigouezi gand eun douar-bras meneziek, koadek, gouez, bevennet diouz tu ar mor gant tornaodou maen du, uhel, serz, heb ouf, na traez, na nep doare porz ouz o zreid. E-kreiz an tornaodou-ze eo e tigor aber stêr Dumnissa. Er stêr ez i da guz-heol hag e vageï a-eneb d’ar red beteg ar penn anezi. »
Vindosêtlos a dreuzas an enezenn. En ouf an aod-kornog anvet « Ec’hoazlec’h ar Reuniged » e kavas ar vag. He mora a reas, lammout e-barz ha pellaat affo o paolleviat a-dreuz d’ar mor glas ha kompez evel eul lenn. Ha steuzia Abalos a-ziwar wel, ken, etro an abardaez, edo e-unanik gand an heol e-kreiz ar mor bras-divent !
* ↑ Bag an Heol, Déchelette, Manuel, II, kenta kevrenn, oadvez an arem, p. 418. Kenveria G. Poisson, l’origine celtigue de la légende du Graal (diwar ar Rev. d’Auvergne) Clermont-Ferrand, 1920 ; Rev. arch. 1921, I, p. 183. Cf. ivez A. Nutt, Studies on the Legend of the Holy Grail with especial reference to the hypothesis of its celtic origin, London, 1888 ; Archaeological Review, 1889, pp. 257-71.
* ↑ Kenveria Dumnissus, ano stêr e Mosella, pez-barzoniez Ausonius (8$^{vet}$ gwerzenn). Diwar dumno- « doun ».
# Sketla Segobrani vol2/Rann 17

| ◄ Stêr Dumnissa | Bageadenn Vindosêtlos war ar stêr | An eog Orkorix ► |
Setu aman petra e voe bageadenn Vindosêtlos war ar stêr-ze. A-hed ar pevar c’han kenta eur glao-beuz a gouezas war an douar ha war an dour ma n’en devoa Vindosêtlos blevenn en e benn na neudenn en e doneg a gement na voe ket glebiet. A-hed ar pevar c’han da heul e c’houezas eun avel grenv en eneb d’an den yaouank, e doare ma teuas an holl vlevennou en e benn, an holl neudennou en e doneg da veza sec’h-tont. Hag a-hed ar pevar c’han diweza ez eas en he hent e-kreiz eur vorlusenn ken teo ken eus penn-aros e vag e-lec’h m’edo en e sav na wele ket ar paotr ar penn-staon anezi.
Er pempet kan, pa davas ar glao, e welas Vindosêtlos dirazan, en oabl, eur rod arc’hant gwenn-kann. E-kreiz eur grounnad morenn edo o ruilha. Eur c’hoziad hir-hoalet-tre, e zremm bet klanv ha manet gwan, en dije gallet para e zaoulagad war ar rod-ze, diboan-kaer, gant moug ez oa ar skleur diouti. En e c’hrounnad lusenn, evel eur c’horf-maro en e linsel, ene an heol tremenet eo a oa oc’h araokaat Vindosêtlos en draonienn en eur heda an holl gildrôennou anezi.
# Sketla Segobrani vol2/Rann 18

| ◄ Bageadenn Vindosêtlos war ar stêr | An eog Orkorix | Arc’houereed an draonienn ► |
Gwella bageer ar bed-holl, ma klaskfe treiza ar c’henta eus daouzek treuz ar stêr, a vefe kerkent brevet ouz ar c’herreg hag islonket en douriou. Hennez ez oa bet tonkadur Vindosêtlos paneved ar skoazell a zigouezas d’ezan digand an eog Orkorix. E dibenn ar c’han kenta e teuas an eog, hep gouzout d’ezan, d’en em lakaat dindan e vag ; he harpa a reas war e gein hag he ren e-kreiz ar c’hilredennou hag an trôennou, a-dreuz da gounnar c’houez ar stêr ha da gurun an douriou bras, etre treid ramzel an daou venez hag an dent-rec’hell o sevel eus an islonk. Ober a reas d’ar c’hoked mont gand ar gwaziou doun ha herrek en em zinaoue a-gleiz hag a-zehou d’al lammdouriou bras. Dic’hloaz e voe henchet gantan dre an treuz kenta hag her bleina a reas zoken da dremen an unnek treuz all. A-drugarez d’an eog eo ne lezas ket Vindosêtlos e gorf hag e vuhez etre karvanou ar stêr.
* ↑ « Roue an eoged ». Iwerzoneg orc « penn-moc’h » hag « eog », furm geltiek eus ar ger arianek a zo deut da porcus e latin, da farah en hen-alamaneg, da parszas e lituaneg, da porosja er rusianeg, Meillet, Dialectes indo-européens, p. 19. — Rix, iwerzoneg ha hen-vrezoneg ri « roue ». Ac’hano an anoiou-sent Riek (= *Rigakos), Riagat (= *Rigokatus), hag all.
* ↑ Kenveria Rev. archéol. 1909, p. 327.
# Sketla Segobrani vol2/Rann 21

| ◄ Maouez vras ar Menez | An evned kornek | Argadadeg ar pevar-zroadeged ► |
Ar c’henta rummadou a zigouezas en emgannlec’h e voe al loened-nij a rae o neiziadur er gwez e strad an draonienn. Eus ar gwez haleg, elo ha gwern m’edont kludet warno, e tiredas a-denn-askell evned o flunv a liou gant houarn, o fenn kornek, lemm o figos hag o c’hrabanou. Dre nijal a-zioc’h ar vag e reas d’ezi an torkad evned, evit he goudori, evel eun andorenn pe eur stel-gwarez. Leuskel a rejont da goueza warni bodadou uhel-varr ha blenchou elo-gwenn. Lammat a rejont gand ar saeziou hag ar goafiou, o flaouia diwar nij en o figos hag o derc’hel en o c’hrabanou, terri an herr anezo, o distrei diouz o hent hag o lakaat da goueza er stêr, dinoazet ha brevet.
* ↑ Evned kornek e skeudennerez ar c’henta oadvez-houarn ; lakaet a-wel eo bet an diskleriaduriou war ze gant S. Reinach, Bronzes figurés, p. 194, n. 4.
* ↑ Diwar-benn nerz gwarezus ar blenchou elo-gwenn (leukê), hervez ar C’hresianed, hag ar gouestla ganto eus ar gwez-se da Herakles, gwarezour-meur ar c’hourenourien hag ar vrezelourien, sellout Rev. arch. 1908, II, p. 180. Kurunennou elo-gwenn (leukinoi) rôet d’ar c’hobrsoudarded kaloneka, ibid. ; graet ganto er goueliou lidet en enez Rhod en enor da Helios, S. Reinach, Phaéton, p. 2, n. 2 (tennet diwar Rev. de l’Hist. des Religions, 1908).